## PRAVILNIK O ODRŽAVANJU I ZAŠTITI JAVNIH CESTA

### NN 25/1998 (24.2.1998.), PRAVILNIK O ODRŽAVANJU I ZAŠTITI JAVNIH CESTA

# MINISTARSTVO POMORSTVA, PROMETA I VEZA

Ministar pomorstva, prometa i veza na temelju članka 14. stavka 3. i
4. Zakona o javnim cestama ("Narodne novine", broj 100/96) donosi

## **PRAVILNIK**

### **O ODRŽAVANJU I ZAŠTITI JAVNIH CESTA**

I. OPĆE ODREDBE

Članak 1.

Ovim pravilnikom pobliže se uređuju vrste, opseg i rokovi izvođenja
radova redovnog i izvanrednog održavanja javnih cesta (u daljnjem tekstu:
ceste) te kontrola i nadzor nad izvođenjem tih radova.

Članak 2.

Aktivnosti održavanja i zaštite cesta odvijaju se u okviru tehnološkog
jedinstva cijelog sustava gospodarenja i upravljanja cestama i objektima
te na strategiji razvitka i programu građenja i održavanja cesta, a temeljni
preduvjeti su jedinstveni:

- referentni sustav označavanja cesta,

- baza cestovnih podataka,

- praćenje stanja cesta i objekata,

- modeli odlučivanja.

*1. Ciljevi održavanja*

Članak 3.

Osnovni ciljevi održavanja i zaštite cesta su:

- sprečavanje propadanja cesta,

- omogućavanje sigurnog odvijanja prometa,

- smanjenje troškova korisnika dobrim stanjem cesta,

- dovođenje ceste u projektirano stanje uzimajući u obzir izmjenjene
potrebe prometa,

- zaštita ceste od korisnika i trećih osoba,

- zaštita okoliša od štetnog utjecaja ceste i cestovnog prometa.

*2. Standard održavanja cesta*

Članak 4.

Standardom održavanja cesta određuju se normativi utroška materijala,
radnih sati vozila, strojeva i radne snage, za radove redovnog održavanja.

Primjenom standarda održavanja cesta u punom iznosu, osigurava se trajno
očuvanje građevinske, prometne i gospodarske vrijednosti ceste.

Standard održavanja cesta priložen je ovom pravilniku i čini njegov
sastavni dio.

*3. Planiranje održavanja cesta*

Članak 5.

Održavanje i zaštita cesta obavlja se na temelju godišnjeg plana održavanja.

Godišnji plan održavanja osobito sadrži:

- prikaz zatečenog stanja cesta na početku planskog razdoblja,

- određivanje razina prednosti održavanja cesta ,

- planirana ulaganja u održavanje cesta ovisno o zatečenom stanju cesta,
utvrđenoj razini prednosti i standardu održavanja,

- prikaz očekivanog stanja cesta na kraju planskog razdoblja s obzirom
na zatečeno stanje i planirana ulaganja.

*4. Razine prednosti održavanja cesta*

Članak 6.

Razina prednosti određuje se godišnjim planom iz članka 5. ovog pravilnika,
za svaku cestu ili dionicu ceste ovisno o:

- vrsti ceste,

- namjeni ceste,

- prometnoj funkciji,

- obimu i vrsti prometa.

*5. Provedba održavanja cesta*

Članak 7.

Održavanje cesta planiraju, organiziraju i provode Hrvatska uprava za
ceste i županijske uprave za ceste (u daljnjem tekstu: uprave za ceste),
odnosno korisnik koncesije.

Za provedbu godišnjeg plana održavanja cesta izrađuje se operativni
program radova održavanja cesta.

Operativni program izrađuje se posebno za održavanje cesta u zimskom
razdoblju (plan rada zimske službe).

Operativnim programom radova određuju se potrebna financijska sredstva,
materijali, količina i vrsta radova i rokovi izvršenja za svaku cestu ili
dionicu ceste.

Članak 8.

Posebne uvjete za planiranje, organiziranje, provedbu, nadzor, kontrolu
i evidenciju radova na održavanju i zaštiti cesta i objekata donosi Hrvatska
uprava za ceste.

Uvjetima iz stavka 1. ovoga članka utvrđuje se minimalna tehnička opremljenost,
stručna osposobljenost i radno iskustvo pravnih i fizičkih osoba koje mogu
obavljati poslove održavanja cesta, tehnološki postupak obavljanja radova,
kvalitetu upotrebljenih materijala i način dokazivanja kvalitete izvedenih
radova, obračun i primopredaju izvedenih radova i minimalni jamstveni rok
za izvedene radove.

Osim uvjeta iz stavka 1. ovoga članka Hrvatska uprava za ceste može
donositi i smjernice, obvezne upute, normative i druge dokumente kojima
se pobliže propisuje način i postupak izvođenja i evidencije pojedinih
radova održavanja.

*6. Vrste održavanja cesta*

Članak 9.

Vrste održavanja cesta jesu:

- redovno održavanje,

- izvanredno održavanje.

Članak 10.

Redovno održavanje čini skup mjera i radnji koje se obavljaju tijekom
većeg dijela ili cijele godine na cestama uključujući i sve objekte i instalacije,
sa svrhom održavanja prohodnosti i tehničke ispravnosti cesta i sigurnosti
prometa na njima.

Članak 11.

Izvanredno održavanje cesta povremeni su radovi za koje je potrebna
tehnička dokumentacija, a obavljaju se i radi mjestimičnog poboljšanja
elemenata ceste, osiguranja sigurnosti, stabilnosti i trajnosti ceste i
cestovnih objekata i povećanja sigurnosti prometa.

Članak 12.

Tehnička dokumentacija radova izvanrednog održavanja mora biti izrađena
u skladu s odgovarajućim tehničkim propisima.

Dokumentaciju iz stavka 1. ovog članka, ovisno o vrsti i složenosti
zahvata, izrađuje pravna osoba ovlaštena za projektiranje ili odgovarajuća
stručna osoba u okviru uprave za ceste.

II. NADZIRANJE I PREGLEDI CESTA
I OBJEKATA

*1. Nadziranje prohodnosti i uporabnosti cesta*

Članak 13.

Nadziranje prohodnosti i uporabnosti cesta obavlja ophodarska služba.

Članak 14.

Ophodarska služba obavlja se na:

- auto-cestama.

- cestama s PGDP većim od 4.000 vozila/dan,

- ostalim cestama prema odluci nadležne uprave za ceste.

*2. Pregled cesta i objekata*

Članak 15.

Radi utvrđivanja stanja cesta i objekata obavljaju se: redovni, sezonski,
godišnji, glavni i izvanredni pregledi javnih cesta i objekata.

***a) Redovni pregledi cesta i objekata***

Članak 16.

Redovni pregled obavlja se na svim cestama na kojima nije organizirana
ophodarska služba i to:

- na državnim cestama najmanje jedanput tjedno,

- na županijskim cestama najmanje jedanput u dva tjedna,

- na lokalnim cestama najmanje jedanput u mjesec dana.

Članak 17.

U periodu odmrzavanja, jakih kiša ili u drugim slučajevima kad je ugrožena
stabilnost ceste i sigurnost prometa (poplave, odroni, klizanje, podlokavanje,
vododerine i sl.) redovne preglede treba provoditi u skladu sa procjenom
ugroženosti javnih cesta i objekata te sigurnosti prometa na cestama.

***b) Sezonski pregledi cesta i objekata***

Članak 18.

Sezonski pregled obavlja se radi ustanovljenja stanja cesta i objekata
i utvrđivanja njihovog oštećenja.

Stanje cesta se utvrđuje neposrednim pregledom i korištenjem odgovarajuće
mjerne opreme.

Sezonski pregled obavlja se u pravilu nakon zimskog razdoblja, a prema
potrebi i u jesen.

***c) Godišnji pregledi objekata***

Članak 19.

Godišnji pregled objekata obavlja se najmanje jedanput u dvije godine.

Vizualno se pregledavaju svi dijelovi objekta, u pravilu bez razaranja.

***d) Glavni pregledi objekata***

Članak 20.

Glavni pregled obavlja se najmanje jedanput u šest godina. U godini
u kojoj se obavlja glavni pregled, godišnji pregled se izostavlja.

Glavne preglede obavljaju stručne osobe iz uprave za ceste, te stručne
osobe zaposlene u specijaliziranim stručnim organizacijama ili ustanovama.

Članak 21.

Glavni pregled je detaljan pregled svih dijelova objekta, uz potrebne
izmjere i ispitivanja.

Uređaji i oprema koji se koriste za glavni pregled moraju omogućiti
pregled svih dijelova objekta, a ispitivanja treba provesti s najmanje
razaranja.

***e) Izvanredni pregledi cesta i objekata***

Članak 22.

Izvanredni pregled dijela ceste ili objekta obavlja se:

- nakon izvanrednih događaja (elementarne nepogode, teže nezgode i oštećenja,
eksplozije, slijeganja i klizanja),

- prije i nakon prolaza izvanrednih tereta, ukoliko je to predviđeno
izdanom dozvolom,

- pri kraju jamstvenog roka nove ceste ili objekta.

Članak 23.

Hrvatska uprava za ceste donosi:

- pravila i tehničke uvjete za obavljanje ophodarske službe,

- pravila i tehničke uvjete za obavljanje redovnih, sezonskih, godišnjih,
glavnih i izvanrednih pregleda cesta i objekata,

- pravila jednoznačnog lociranja podataka o cestama i vođenja baze cestovnih
podataka.

Pravilima i tehničkim uvjetima posebno se utvrđuje način i postupak
pregleda, oprema i osoblje za obavljanje pregleda, dokumentacija o pregledima
i način obrade i pohranjivanja dobivenih podataka.

III. REDOVNO ODRŽAVANJE CESTA

*1. Vrste radova*

Članak 24.

Redovno održavanje cesta obuhvaća slijedeće radove:

- čišćenje (kolnika, sustava za odvodnju, cestovnog zemljišta, opreme
i dr.),

- košnju trave i uklanjanje granja,

- obnovu i izradu oznaka na kolniku,

- ličenje kilometarskih oznaka, stupova prometnih znakova i nosača rasvjetnih
tijela,

- popravak antikorozivne zaštite zaštitnih i drugih ograda,

- popravak i zamjenu uređaja, opreme i prometne signalizacije na cesti,

- uređenje sustava za odvodnju (jaraka, rigola, drenaža i drugo),

- uređenje bankina (planiranje i poravnavanje),

- uređenje i mjestimični popravci pokosa usjeka ili nasipa, potpornih
i obložnih zidova,

- mjestimični popravci betonskih pasica i rubnjaka,

- popravci lokalnih oštećenja kolnika (udarnih jama, pojedinačnih i
mrežastih pukotina, uzdužnih i poprečnih denivelacija, omekšanog asfaltnog
zastora, zaglađenih površina zastora, oštećenih rubova i razdjelnica betonskog
kolnika),

- hitni popravci i intervencije u svrhu osiguranja odvijanja prometa,

- osiguranje prohodnosti cesta u zimskim uvjetima,

- održavanje oznaka referentnog sustava označavanja cesta,

- uređenje cestovnog zemljišta,

- ostali radovi.

*2. Održavanje kolnika*

Članak 25.

Redovno održavanje kolnika i prometnih površina izvan kolnika, koje
čine cestu, podrazumijeva sve radove na čišćenju površina i otklanjanju
oštečenja tih djelova ceste,

Članak 26.

Čišćenje kolnika podrazumijeva uklanjanje materijala osulina, odrona,
pojedinačnog kamenja, masnih mrlja, blata, smeća i drugih materijala i
predmeta koji ugrožavaju sigurnost prometa.

Čišćenje prometnih površina izvan kolnika (parkirališta, odmorišta i
sl.) podrazumijeva uklanjanje predmeta i materijala s tih površina te čišćenje
objekata i naprava na njima (sanitarije, košare za otpatke i dr.) s kojima
upravlja odnosno gospodari uprava za ceste.

Članak 27.

Popravci udarnih jama, oštećenja i drugih izrazito opasnih mjesta na
kolniku obavljaju se s uporabom materijala koji odgovaraju postojećem kolniku.

Ako popravak kolnika zbog vremenskih prilika nije moguće izvesti na
način utvrđen u stavku 1. ovoga članka, kolnik se mora privremeno popraviti
do sticanja uvjeta za izvođenje takve vrste radova.

Pri takvim privremenim popravcima mogu se upotrebljavati i drugi primjereni
materijali.

Udarne jame zatvaraju se odmah a najkasnije 48 sati po saznanju.

Članak 28.

Popravcima iz članka 27. ovoga pravilnika potrebno je ravnost popravljenih
mjesta prilagoditi ravnosti kolnika.

Rubovi popravljenih mjesta moraju biti uzdužni odnosno pravokutni u
odnosu na osovinu ceste.

Popravci asfaltnih površina koji zahtijevaju više radnih faza moraju
biti završeni u cijelosti tokom radnog dana te se smiju prekidati u pojedinim
fazama samo tada, ako to zahtijeva tehnološki postupak.

Članak 29.

Razmekšane asfaltne površine, na čiju površinu izlazi bitumen, potrebno
je posipati s odgovarajućim kamenim materijalom

.Članak 30.

Uzdužne i poprečne pukotine na betonskim te veće pukotine na svim vrstama
sličnih kolnika treba zapuniti s odgovarajućom masom.

Članak 31.

Ako redovno održavanje na dijelu ceste s intenzivnim prometom, ometa
odvijanje prometa, radovi se moraju obaviti u vremenu manjeg intenziteta
prometa.

Oštećene rubne trake i rubnjake potrebno je popraviti, odnosno zamjeniti,
a spojnice zatvoriti.

Članak 32.

Iskop na javnoj cesti radi polaganja instalacija i vodova, mora se izvesti
tako, da je oštećenje trupa ceste i kolničke konstrukcije što manje.

Popravak ceste na mjestu prekopa, mora se izvesti u skladu s posebnim
uvjetima koje utvrđuje uprava za ceste, na način da se izbjegne naknadno
slijeganje na mjestu prekopa, a kolnička konstrukcija mora biti izvedena
od materijala koji odgovara zatečenom kolniku ceste.

Članak 33.

Radilište iz članka 32. potrebno je osigurati odgovarajućom signalizacijom
i opremom.

Potpunu sanaciju prekopa potrebno je izvršiti odmah, po prestanku razloga
zbog kojih je izveden prekop i ukloniti svu privremenu signalizaciju.

*3. Održavanje bankina*

Članak 34.

Održavanjem bankina potrebno je osigurati da kota bankina bude u razini
kolnika ili najviše 3 cm ispod te razine.

Bankina na višoj strani kolnika mora imati poprečni nagib na vanjsku
stranu, ne manji od 4% niti veći od 8%.

Kod bankine na nižoj strani kolnika nagib mora biti kao i poprečni nagib
kolnika. ali ne manji od 4% za stabiliziranu, odnosno 7% za nestabiliziranu
bankinu.

Bankina mora biti odgovarajuće zbijena.

*4. Održavanje usjeka, zasjeka i nasipa*

Članak 35.

Pokosi nasipa i usjeka održavaju se tako da se osigura propisani nagib
i oblik.

Nestabilno kamenje i manji odroni zemlje koji pokazuju tendenciju odvajanja
ili klizanja, moraju se skidati s pokosa usjeka i zasjeka kad se pojava
uoči.

Članak 36.

Oštećene žičane mreže i druge naprave za sprečavanje padanja kamenja
i odrona na kolnik ceste, treba popraviti, najkasnije u roku od trideset
dana po uočenju oštećenja.

*5. Održavanje objekata za odvodnju*

Članak 37.

Čišćenje, po potrebi i produbljivanje cestovnih i odvodnih jaraka na
propisani profil i uzdužni pad obavlja se tako, da se omogući nesmetana
odvodnja s područja cestovnog zemljišta. Čišćenje rigola, vodolovnih grla,
taložnica, separatora i sličnih građevina, obavlja se stalno tako da se
osigura nesmetana odvodnja.

Spriječavanje pritjecanja vode na kolnik sa strane (s pristupnih puteva,
dvorišta, itd.), te spriječavanje stvaranja vododerina na kolniku i bankinama
treba izvršiti odmah. a najkasnije 30 dana po saznanju.

Članak 38.

Održavanje slobodnog profila propusta uklanjanjem nanosa, raslinja,
granja i sl. treba obavljati stalno.

Popravak podlokanog temelja, odnosno ležišta propusta treba obaviti
odmah.

Članak 39.

Popravak i obnova opločenja dna jarka i površine ispred ulaza i izlaza
propusta, obavlja se tijekom redovnog održavanja.

Članak 40.

Procjednice i drenažne cijevi treba kontrolirati najmanje dva puta godišnje
(u proljeće i jesen), za vrijeme otapanja snijega i neposredno poslije
jakih kiša.

Dotrajale procjednice i drenažne cijevi potrebno je obnoviti tijekom
redovnog održavanja.

Članak 41.

Uništeni ili nestali poklopac revizionog okna ili slivničke rešetke
na cesti, potrebno je zamijeniti odmah po saznanju ili otvor osigurati
na odgovarajući način.

*6. Održavanje opreme ceste*

***a) Ograde i smjerokazni stupići***

Članak 42.

Oštećene ograde (zaštitne, žičane, pješačke i dr.), treba popraviti
najkasnije u roku od deset dana po uočenom oštećenju.

Uništene ograde i smjerokazne stupiće treba zamijeniti odmah.

Ograde i smjerokazne stupiće treba čistiti i ispravljati stalno, a osobito
poslije zimskog razdoblja.

Zaštitne i druge ograde treba ličiti prema potrebi.

***b) Kolobrani i granično kamenje***

Članak 43.

Kolobrane i granično kamenje treba čistiti, popravljati i dopunjavati
stalno, a ličiti po potrebi..

***c) Vertikalna prometna signalizacija***

Članak 44.

Prometne znakove treba održavati čistim, a nagnute i porušene znakove,
treba ispravljati odmah.

Uništeni prometni znakovi opasnosti i zabrane na cesti moraju se zamjeniti
odmah, a ostali u roku od 10 dana.

Zamjena ili obnova dotrajalih znakova, obavlja se prema potrebi.

***d) Oznake na kolniku***

Članak 45.

Na svim cestama sa suvremenim kolnikom za promet u oba smjera, gdje
to dozvoljava širina kolnika, prometne trake moraju biti razgraničene središnjom
crtom.

Istrošene oznake na kolniku (horizontalna signalizacija) treba obnavljati
prema potrebi i to:

- za glavne turističke pravce najkasnije do 15. lipnja,

- za sve ostale ceste tijekom redovnog održavanja, a najkasnije do početka
zimske službe.

Na dijelovima ceste, na kojima se u toku godine obavi obnova kolnika,
oznake na kolniku moraju se povući odmah nakon obnove.

***e) Privremena prometna signalizacija***

Članak 46.

Prometni znakovi i ostala privremena oprema na cesti, koja je bila postavljena
pri određenim aktivnostima na javnoj cesti, mora se odstraniti odmah, po
prestanku razloga zbog kojih je i bila postavljena.

***f) Svjetlosna prometna signalizacija***

Članak 47.

Svjetlosnu prometnu signalizaciju treba popraviti odmah, uništenu zamjeniti
u najkraćem mogućem roku, a programe rada usklađivati s prometnim potrebama.

Čišćenje i pranje rasvjetnih tijela te ličenje stupova i nosača semaforskih
uređaja, obavlja se prema potrebi.

***g) Dinamička prometna signalizacija***

Članak 48.

Dinamičku prometnu signalizaciju treba popraviti u roku od 30 dana,
a do njene obnove postaviti odgovarajuću statičku prometnu signalizaciju.

***h) Ogledala***

Članak 49.

Ogledala se moraju čistiti stalno, a razbijena i dotrajala zamijeniti
u najkraćem roku.

***i) Rasvjeta***

Članak 50.

Rasvjeta na cesti održava se redovito, a uništeni dijelovi sustava zamjenjuju
se odmah.

Ličenje nosača rasvjetnih tijela obavlja se prema potrebi.

***j) Instalacije, uređaji i oprema***

Članak 51.

Instalacije, uređaji i oprema (telekomunikacije, automatska naplata
cestarine, kontrola, nadzor i upravljanje prometom, protupožarna i druga
zaštita, uređaji za kontrolu osovinskog opterećenja, brojači prometa, senzori
i drugo), održavaju se redovito, a uništeni dijelovi sustava zamjenjuju
se odmah.

*7. Košenje trave i održavanje zelenila*

Članak 52.

Na bankinama i razdjelnom pojasu cesta košnja trave obavlja se po potrebi,
a najmanje dva puta godišnje (do kraja mjeseca svibnja odnosno mjeseca
rujna).

Na bankinama i razdjelnom pojasu cesta na kojima su postavljeni smjerokazni
stupići, kilometarske oznake i odbojne ograde, trava i korov ne smiju prelaziti
visinu od 25 cm.

Košenje trave na pokosima nasipa, usjeka i u cestovnim i odvodnim jarcima
iza odbojne ograde i na ostalom zemljištu (uz odmorišta, cestovne objekte
i dr) obavlja se najmanje jedanput godišnje.

Članak 53.

Živicu, grmlje i krošnje drveća koje se nalazi na zemljišnom pojasu
treba održavati u skladu s hortikulturnom tehnologijom, tako da ne zaklanjaju
prometnu signalizaciju, ne umanjuju preglednost ceste, ne ulaze u gabarit
ceste, odnosno da svojim položajem i stanjem ne ugrožavaju sigurnost prometa.

*8. Redovno održavanje objekata (mostova, vijadukata, nadvožnjaka,
podvožnjaka, nathodnika, pothodnika, propusta, tunela, galerija i sl.)*

Članak 54.

U redovno održavanje objekata spadaju posebno:

a/ *Čišćenje:*

- prometnih, pješačkih i ostalih površina gornjih ploha objekta

- rigola, dilatacija, slivnika, ležajnih klupa

- ostalih pristupačnih dijelova objekta

- neposrednog prostora ispod i uz objekt

- korita vodotoka od granja i ostalog materijala koji ugrožava objekt

b/ *Popravak:*

- oštećenja na kolniku, pješačkim stazama i ostalim površinama

- manjih oštećenja ograde, odbojnika, rubnjaka

- manjih pojedinačnih oštećenja na betonskim, čeličnim, drvenim ili
drugim dijelovima mosta

- manjih početnih ili uznapredovalih oštećenja antikorozivne zaštite

- ostalih manjih oštećenja na pristupačnim dijelovima mosta

- prijelaza s objekta na nasip

- čunja nasipa odnosno obloga čunja i krila

- manjih oštećenja korita vodotoka

- podlokanih mjesta stupova i upornjaka.

Članak 55.

Kamen, zemlju i drugi materijal iznad portala tunela ili iznad portalnog
potpornog zida, koji bi mogao pasti na kolnik, treba stalno odstranjivati.

Članak 56.

Hidroizolaciju tunelske obloge, treba redovno kontrolirati te na mjestima
procurivanja vode izvršiti kaptažu i popravak.

Članak 57.

Ledene sige na svodu tunelske obloge moraju se odmah odstraniti.

Članak 58.

U tunelu treba svakih 4 do 5 godina, oličiti tunelsku oblogu do visine
najmanje 4,5 m od kolnika.

Članak 59.

Na potpornim i obložnim zidovima treba kontrolirati funkcioniranje drenaže,
procjednica rigola i odvodnih kanala te iste održavati i čistiti.

Članak 60.

Oštećene dijelove zidova treba popraviti uz izvedbu kvalitetnog spoja.

Čišćenje dilatacija i sljubnica, punjenje pukotina i sljubnica te nadomještanje
ispalog kamenja na potpornim i obložnim zidovima treba obaviti prema potrebi,
a najmanje jedanput godišnje.

Članak 61.

Srušene, oštećene i deformirane dijelove suhozida ili gabiona treba
popraviti s odgovarajućim materijalom.

Članak 62.

Oštećenja koja direktno ugrožavaju sigurnost prometa i koja nije moguće
odmah sanirati, označavaju se odgovarajućom prometnom signalizacijom.

*9. Održavanje cesta i objekata u zimskim uvjetima*

Članak 63.

Pod održavanjem cesta u zimskim uvjetima (u daljnjem tekstu: zimska
služba), razumijevaju se radovi neophodni za održavanje prohodnosti cesta
i sigurnog odvijanja prometa, za režim prometa u zimskim uvjetima koji
je određen posebnim propisima.

Članak 64.

Cesta, se u smislu ovog pravilnika, smatra prohodnom kada je radovima
na uklanjanju snijega omogućeno prometovanje vozila uz upotrebu zimske
opreme, u skladu s posebnim propisom o prometovanju vozila u zimskim uvjetima.

Članak 65.

Uprava za ceste, odnosno korisnik koncesije planira, organizira i provodi
zimsku službu.

Članak 66.

Radi provedbe zimske službe uprave za ceste izrađuju operativni program
radova održavanja cesta u zimskom razdoblju (u daljnjem tekstu: operativni
program).

Operativni program iz stavka 1. ovoga članka mora biti u skladu s godišnjim
planom održavanja iz članka 5. ovoga pravilnika i obuhvaća cijelo zimsko
razdoblje (od 01. studenog tekuće godine do 15. travnja naredne godine).

Članak 67.

Operativni program iz članka 66. ovoga pravilnika sadrži osobito:

- mjesta pripravnosti zimske službe,

- stupnjeve pripravnosti,

- potreban broj ljudstva, mehanizacije i materijala za posipavanje i
njihov razmještaj po mjestima pripravnosti,

- redosljed izvođenja radova, uzimajući u obzir planom utvrđene razine
prednosti (članak 6. pravilnika),

- dinamiku provođenja pojedinih aktivnosti,

- nadzor i kontrolu provođenja zimske službe,

- uvjete kada se zbog sigurnosti prometa isti ograničava ili zabranjuje
za pojedine vrste vozila.

- sistem veza,

- procjenu troškova zimske službe,

- obavješćivanje o stanju i prohodnosti cesta.

Članak 68.

Pod radovima održavanja u zimskim uvjetima razumijevaju se osobito:

- pripremni radovi prije nastupanja zimskih uvjeta,

- organiziranje mjesta pripravnosti i njihovo označavanje,

- zaštitne mjere protiv stvaranja poledice, snježnih nanosa, zapuha
i lavina,

- čišćenje snijega s kolnika i prometne signalizacije,

- obilježavanje rubova kolnika,

- osiguravanje odvodnje s kolnika,

- uklanjanje vozila s kolnika ceste,

- postavljanje posebne prometne signalizacije u slučajevima posebnog
režima prometa ili zatvaranja dijela ceste,

- obavješćivanje javnosti o stanju i prohodnosti cesta.

Članak 69.

Zimska služba djeluje uvođenjem stupnjeva pripravnosti ovisno o očekivanim
vremenskim uvjetima i geografsko-klimatskim značajkama područja.

Članak 70.

Prvi stupanj pripravnosti, uvodi se s početkom rada zimske službe, a
prema operativnom programu .

Uvodi se stalno dežurstvo u mjestima pripravnosti, uspostavlja se stalna
veza u skladu s programom rada, te se osigurava odgovarajući potreban broj
ljudstva i mehanizacije radi intervencije u slučaju potrebe.

Članak 71.

Drugi stupanj pripravnosti uvodi se kad temperatura zraka oscilira oko
0oC, uz mogućnost oborina te pojave poledice.

Vrše se preventivni radovi na sprečavanju poledice na opasnim mjestima
a obavezno:

- na punom profilu autoceste,

- na dionicama državnih i županijskih cesta s uzdužnim nagibom većim
od 4% i horizontalnim krivinama polumjera manjeg od 300 metara,

- na kolnicima mostova i propusta,

- na raskrižjima, željezničko-cestovnim prijelazima u istoj razini i
prilazima benzinskim postajama,

- na drugim dionicama ceste prema operativnom planu rada zimske službe,

- po potrebi vrši se uklanjanje snijega s kolnika.

Članak 72.

Treći stupanj pripravnosti zimske službe uvodi se kad se očekuje dugotrajnije
padanje snijega koje zahtijeva posebne radove uklanjanja snijega s kolnika.

Članak 73.

Četvrti stupanj pripravnosti uvodi se kad sniježne oborine, uz jak vjetar
imaju karakter elementarne nepogode i kad raspoloživi broj ljudi i mehanizacije,
nisu dovoljni za uklanjanje snijega.

U tim uvjetima, u pravilu se cesta zatvara za sav promet radi sigurnosti
sudionika u prometu.

Članak 74.

Redoslijed obavljanja radova na cestama ovisi o utvrđenim razinama prednosti,
u smislu odredbe članka 6. ovoga pravilnika.

Članak 75.

Na cestama, koje su operativnim programom zimske službe svrstane u ceste
prve razine prednosti, radovi na osiguranju prohodnosti se moraju dovršiti
u roku od pet sati u nizinskom odnosno osam sati u planinskom području,
računajući od trenutka prestanka padavina.

Članak 76.

Na ostalim državnim, županijskim i lokalnim cestama prohodnost se mora
osigurati najkasnije u roku dvadesetčetiri sata od trenutka prestanka padavina.

Članak 77.

Operativnim programom zimske službe mogu se pojedine ceste ili dijelovi
cesta predvidjeti u redoslijed osiguranja prohodnosti i nakon dvadesetčetiri
sata, ako je to opravdano važnošću ceste, geografsko-klimatskim uvjetima
i mogućnostima uprave za ceste.

Članak 78.

Hrvatska uprava za ceste donosi:

- pravila i tehničke uvjete za obavljanje zimske službe,

- pravila i tehničke uvjete za izradu operativnog programa zimske službe.

Pravilima i tehničkim uvjetima utvrđuje se minimalna tehnička opremljenost,
stručna osposobljenost i radno iskustvo pravnih i fizičkih osoba koje mogu
obavljati radove zimske službe, tehnološki postupak obavljanja radova posebno
na sprečavanju poledice i uklanjanju snijega s kolnika, kvalitetu materijala
za posipanje, obračun radova te ostale uvjete.

Članak 79.

Uprave za ceste dužne su operativni program rada zimske službe dostaviti
Ministarstvu pomorstva, prometa i veza najkasnije do 15. listopada tekuće
godine.

Uprave za ceste dužne su međusobno uskladiti svoje programe posebno
u pogledu osiguranja prohodnosti cesta i planiranju alternativnih pravaca
u slučaju zatvaranja ceste za promet.

IV. IZVANREDNO ODRŽAVANJE CESTA I OBJEKATA

Članak 80.

Izvanredno održavanje cesta posebno obuhvaća:

- obnavljanje i zamjenu kolničkog zastora

- ojačanje kolnika u svrhu obnove i povećanja nosivosti i kvalitete
vožnje,

- mjestimične popravke kolničke konstrukcije ceste u svrhu zaštite i
povećanja nosivosti ceste,

- poboljšanje sustava odvodnje ceste,

- zamjenu, ugrađivanje nove i poboljšanje vertikalne prometne signalizacije
i opreme ceste (kilometarski i smjerokazni stupići, zaštitne ograde i slično)
na većim dijelovima ceste,

- saniranje odrona, popuzina i manjih klizišta ,

- ublaživanje nagiba pokosa i ostali radovi na zaštiti kosina od erozije,

- sanaciju potpornih i obložnih zidova,

- zaštitu ceste od podlokavanja,

- radove na uređenju zelenila u svrhu biološke zaštite ceste, ukrašavanja
okoliša i zaštite od sniježnih zapuha,

- pojedinačne korekcije geometrijskih elemenata ceste (ublažavanje oštrih
krivina, uređenje poprečnih nagiba , stajališta uz cestu i drugo) sa svrhom
poboljšanja sigurnosti prometa,

- uređenje raskrižja u istoj razini (oblikovanje, preglednost, ugradnja
nove signalizacije i opreme) bez većih konstrukcijskih zahvata

- poboljšanje uvjeta prometa uređenjem stajališta, odmorišta, pješačkih
staza, prijelaza u naseljima, prijelaz preko željezničkih pruga u nivou

- obnovu i postavu instalacija, opreme i uređaja ceste.

Članak 81.

Izvanredno održavanje objekata posebno obuhvaća:

- zamjenu kolnika

- zamjenu hidroizolacije

- popravak ili zamjenu rasponske konstrukcije, stupova i upornjaka

- popravak ili zamjenu sustava za odvodnju,

- popravak ili zamjenu ležajeva

- popravak ili zamjenu prijelaznih naprava

- uređenje prijelaza na nasip

- zaštitu stupova i upornjaka od podlokavanja

- cjelovitu antikorozivnu zaštitu

- sanaciju i zaštitu betonskih površina

- zamjenu i obnovu propusta i mostova do 10 m raspona.

- sanaciju tunelske obloge

- sanaciju i obnovu zidova.

V. KVALITETA OBAVLJANJA RADOVA NA ODRŽAVANJU CESTA I OBJEKATA

Članak 82.

Radovi na održavanju cesta obavljaju se primjenom suvremene tehnologije
i mehanizacije, a u vrijeme kad su za takve radove najpovoljniji vremenski
uvjeti.

Iznimno od odredbe stavka 1. ovoga članka, radove koji se izvode radi
otklanjanja stanja na cesti i objektima koji neposredno ugrožavaju sigurnost
prometa, treba obaviti odmah, odnosno u najkraćem vremenu.

Članak 83.

Za održavanje cesta i objekata upotrebljavaju se materijali koji odgovaraju
zahtjevima propisanim hrvatskim normama i odgovarajućim pravilnicima i
tehničkim uvjetima za radove na cestama.

Kvaliteta upotrijebljenih materijala i izvedenih odgovarajućih radova
dokazuje se uvjerenjem o kvaliteti u skladu s tehničkim propisima.

Članak 84.

Rokovi za izvođenje radova održavanja cesta, ukoliko nisu određeni ovim
pravilnikom, utvrđuju se godišnjim planom održavanja, u skladu s razinama
prednosti cesta.

VI. PREKRŠAJNE ODREDBE

Članak 85.

Novčanom kaznom od 7.000,00 do 15.000,00 kuna kazniti će se za prekršaj
uprava za ceste odnosno korisnik koncesije.

1. ako ne vrše popravke udarnih jama, oštećenja i drugih izrazito opasnih
mjesta na kolniku (članak 27.)

2. ako popravak ceste na mjestu prekopa ne izvedu u skladu s posebnim
uvjetima Uprave za ceste (članak 32. stavak 2.)

3. ako korektnu sanaciju prekopa ne izvede najkasnije 48 sati po prestanku
razloga zbog kojih je napravljen (članak 33. stavak 2.)

4. ako nestabilno kamenje i manje odrone zemlje koji imaju tendenciju
odvajanja i klizanja ne skinu s pokosa odmah po uočenju (članak 35. stavak
2.)

5. ako oštećene žičane mreže i druge naprave za spriječavanje padanja
kamenja i odrona na kolnik ceste ne poprave u propisanom roku (članak 36.)

6. ako objekte odvodnje ceste, te pritjecanje voda cesti ne održavaju
tako da je uredna odvodnja te da se dijelovima ceste i prometu ne nanosi
šteta (članak 37.)

7. ako odmah po uočenju ne izvrše popravak podlokanog temelja, odnosno
ležišta propusta (članak 38. stavak 2.)

8. ako odmah po uočenju ne zamijene uništeni ili nestali poklopac revizionog
okna ili slivničke rešetke na cesti (članak 41.)

9. ako uništeni prometni znak opasnosti i zabrane na javnoj cesti ne
zamjene odmah (članak 44. stavak 2.)

10. ako ne uklone privremenu prometnu signalizaciju postavljenu pri
određenim aktivnostima nakon završetka radova (članak 46.)

11. ako svjetlosnu prometnu signalizaciju ne održavaju ispravnom (članak
47.)

12. ako dinamičku prometnu signalizaciju ne poprave u roku od 30 dana,
odnosno ne postave odgovarajuću statičku prometnu signalizaciju (članak
48.)

13. ako ogledala u funkciji prometa ne održavaju ispravnim (članak 49.)

14. ako redovno ne kontroliraju hidroizolaciju tunelske obloge i na
mjestima procurivanja vode ne izvrše popravak (članak 56.)

15. ako ne odstrane odmah po pojavi ledene sige na svodu tunelske obloge
(članak 57.)

16. ako se oštećenja koja direktno ugrožavaju sigurnost prometa ne označavaju
odgovarajućom prometnom signalizacijom (članak 62.) .

Za prekršaje iz stavka 1. ovoga članka kaznit će se i odgovorna osoba
u upravi za ceste odnosno koncesijskom društvu novčanom kaznom od 3.000,00
do 5.000,00 kuna.

Članak 86.

Novčanom kaznom od 3.000,00 do 7.000,00 kuna kazniti će se za prekršaj
uprava za ceste odnosno korisnik koncesije:

1. ako izvodi radove izvanrednog održavanja bez odgovarajuće tehničke
dokumentacije (članak 11. i 12.)

2. ako se ne obavlja ophodarska služba (članak 14.)

3. ako ne obavljaju redovne preglede (članak 16. i 17.)

4. ako ne obavljaju sezonske preglede cesta i objekata (članak 18.)

5. ako ne obavljaju godišnje preglede objekata (članak 19.)

6. ako ne obavljaju glavne preglede objekata (članak 20. i 21.)

7. ako ne obavljaju izvanredne preglede cesta i objekata (članak 22.)

8. ako ne vrše čišćenje kolnika i prometnih površina izvan kolnika (članak
26.)

9. ako radove na sanaciji udarnih jama, oštećenja i drugih opasnih mjesta
ne izvodi u skladu s odredbom članka 28.

10. ako razmekšane asfaltne površine na koje izlazi bitumen ne posipaju
primjerenim kamenim materijalom (članak 29.)

11. ako uzdužne i poprečne pukotine na betonskim, te veće pukotine na
svim vrstama sličnih kolnika ne zapuni odgovarajućom masom u propisanom
roku (članak 30.)

12. ako radove redovnog održavanja na dijelovima cesta s intenzivnim
prometom izvode u vremenu intenzivnog prometa (članak 31. stavak 1.)

13. ako oštećene rubne trake i rubnjake ne poprave u propisanom roku
(članak 31. stavak 2.)

14. ako održavanje bankina ne vrše u skladu s odredbom članka 34.

15. ako na pokosima nasipa i usjeka ne održavaju propisani nagib i oblik
(članak 35. stavak 1.)

16. ako stalno ne održavaju čistim slobodni profil propusta (članak
38.)

17. ako odmah po uočenju potrebe, ne izvrše popravak i obnovu opločenja
dna jarka i površine ispred ulaza i izlaza propusta (članak 39.)

18. ako ne vrše kontrolu i održavanje drenažnih cijevi (članak 40.)

19. ako oštećene i uništene ograde (zaštitne, žičane, pješačke i dr.)
i smjerokazne stupiće ne poprave u propisanom roku (članak 42.)

20. ako prometne znakove ne održavaju čistim i ako ne ispravljaju nagnute
znakove (članak 44. stavak 1.)

21. ako zamjenu i obnovu dotrajalih znakove ne obave u propisanom roku
(članak 44. stavak 3.)

22. ako na javnoj cesti za promet u oba smjera nisu prometne trake razgraničene
središnjom linijom (članak 45. stavak 1.)

23. ako ne obnove istrošene oznake na kolniku (horizontalnu signalizaciju)

- za glavne turističke pravce do 15. lipnja

- za sve ostale ceste tijekom redovnog održavanja, a najkasnije do početka
zimske službe (članak 45. stavak 2.)

24. ako na dijelovima ceste, na kojima se u tijeku godine obavi obnova
kolnika odmah nakon obnove ne povuku oznake na kolniku (članak 45. stavak
3.)

25. ako rasvjetu na cesti ne održavaju (članak 50.)

26. ako instalacije, uređaje i opremu (telekomunikacije, automatska
naplata cestarine, kontrola, nadzor i upravljanje prometom, protupožarna
i druga zaštita, uređaji za kontrolu osovinskog opterećenja, brojači prometa,
senzori i drugo) ne održavaju ispravnim (članak 51.)

27. ako ne vrše košnju trave (članak 52. stavak 1.)

28. ako živicu, grmlje i krošnje drveća koje se nalaze u zemljišnom
pojasu ne održavaju u skladu s hortikulturnom tehnologijom (članak 53.)

29. ako stalno ne vrše odstranjivanje kamena, zemlje, drugih materijala
iznad portala tunela koji bi mogli pasti na kolnik (članak 55.)

30. ako ne liče tunelsku oblogu (članak 58.)

31. ako na potpornim i ubložnim zidovima tunela ne kontroliraju funkcioniranje
drenaže, procjednica, rigola i odvodnih kanala i ako ih ne održavaju čistim
(članak 59.)

32. ako ne poprave oštećene zidove tunela (članak 60.)

33. ako ne vrše čišćenje dilatacija i sljubnica, punjenje pukotina i
sljubnica, te nadomještanje ispalog kamenja na potpornim i obložnim zidovima
(članak 60. stavak 2.)

34. ako srušene, oštećene i deformirane dijelove suhozida i gabiona
ne poprave (članak 61.)

35. ako ne izrade operativni program radova održavanja u zimskim uvjetima
(članak 66.)

36. ako nisu osigurani planirani kapaciteti za pojedine stupnjeve pripravnosti
i ako se ne izvode preventivni radovi zimskog održavanja (članak 70, 71.
i 72)

37. ako za četvrti stupanj pripravnosti nisu poduzete propisane radnje
(članak 73.)

38. ako radovi na osiguranju prohodnosti nisu dovršeni na cestama prve
razine prohodnosti u roku 5 sati u nizinskom dijelu, odnosno u roku 8 sati
u planinskom području, računajući od trenutka prestanka padanja oborina
(članak 75.)

39. ako na ostalim državnim, županijskim i lokalnim cestama ne osiguraju
prohodnost u roku 24 sata od trenutka prestanka padavina (članak 76.)

40. ako ne dostave operativni program rada zimske službe Ministarstvu
pomorstva, prometa i veza (članak 79. stavak 1.)

41. ako ne usklade međusobne programe u pogledu osiguranja prohodnosti
cesta i planiranju alternativnih pravaca u slučaju zatvaranja ceste za
promet (članak 79. stavak 2.)

42. ako za materijale upotrijebljene za radove i za izvedene radove
nemaju uvjerenja o kvaliteti u skladu s tehničkim propisima (članak 83.).

Za prekršaje iz stavka 1. ovoga članka kaznit će se i odgovorna osoba
u upravi za ceste odnosno koncesijskom društvu novčanom kaznom od 1.000,00
do 3.000,00 kuna.

VII. ZAKLJUČNE ODREDBE

Članak 87.

Akte iz članka 8. i 78. ovoga pravilnika Hrvatska uprava za ceste donijet
će u roku od šezdeset dana od dana stupanja na snagu ovoga pravilnika.

Članak 88.

Uprave za ceste dužne su donijeti program uspostave jedinstvenog referentnog
sustava u roku jedne godine od dana stupanja na snagu ovoga pravilnika.

Članak 89.

Uprave za ceste, godišnje planove održavanja cesta dostavljaju Ministarstvu
pomorstva, prometa i veza, najkasnije do 01. prosinca za narednu godinu.

Članak 90.

Na dan stupanja na snagu ovoga pravilnika prestaje važiti Pravilnik
o održavanju i zaštiti cesta ("Narodne novine", broj 14/91).

Članak 91.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-01/97-02/69
Urbroj: 530-01-97-1
Zagreb,

Ministar
pomorstva, prometa i veza
**mr. Željko Lužavec,** v. r.

![](dodatni/370405.gif)
![](dodatni/370406.gif)
![](dodatni/370407.gif)
![](dodatni/370408.gif)
![](dodatni/370409.gif)
![](dodatni/370410.gif)
![](dodatni/370411.gif)
![](dodatni/370412.gif)
![](dodatni/370413.gif)
![](dodatni/370414.gif)
![](dodatni/370415.gif)
![](dodatni/370416.gif)
![](dodatni/370417.gif)

Pravilnik, NN 25/1998-303